tartuNLP/wikipedia-smugri-20251201 huggingface dataset:
C-luokka (sukellusvene, USA)

C-luokka oli Yhdysvaltain laivaston viiden aluksen muodostama sukellusveneluokka, jonka alukset rakensi Fore River Shipyard Electric Boat Companyn alihankintana. Veneet rakennettiin vuosina 1906-1909 ja ne olivat käytössä 1908-1919. Kaikki viisi myytiin romuksi vuonna 1920.
Palvelushistoria.
Luokan sukellusveneet palvelivat Atlantin laivastossa. Kaikki viisi venettä lähtivät 20. toukokuuta 1913 Norfolkin laivastotukikohdasta Guantanamo Bayhyn, Kuubaan, jossa ne harjoittelivat pääasiassa torpedojen käyttöä. Veneet saattoivat 7. joulukuuta neljä pinta-alusta Colóniin Panamaan, mikä oli pisin matka, minkä Yhdysvaltain laivaston sukellusveneet olivat tehneet siihen mennessä.
One Thing (One Directionin kappale)

”One Thing” on One Directionin musiikkikappale yhtyeen vuonna 2011 julkaistulta esikoisalbumilta "Up All Night". Kappaleen ovat kirjoittaneet Carl Falk, Savan Kotecha ja Rami Yacoub. Syco Music julkaisi kappaleen singlenä useissa maissa 6. tammikuuta 2012 ja Britanniassa 13. helmikuuta 2012.
D-luokka (sukellusvene, USA)

D-luokka oli Yhdysvaltain laivaston kolmen aluksen muodostama sukellusveneluokka, jonka alukset rakensi Fore River Shipyard Electric Boat Companyn alihankintana. Veneet rakennettiin vuosina 1909-1910 ja ne olivat käytössä 1909-1922. Kaikki kolme myytiin romuksi vuonna 1922.
Harusame (1902)

Harusame () oli keisarillisen Japanin laivaston vuonna 1903 valmistunut Harusame-luokan torpedovenehävittäjä, joka poistettiin alusluettelosta 28. joulukuuta 1928. 
Valmistus.
Alus tilattiin 1900 osana vuoden 1894 kymmenvuotisohjelmaa Yokosukan laivastontelakalta, missä köli laskettiin 1. helmikuuta 1902. Alus laskettiin vesille saman vuoden lopulla 31. lokakuuta ja valmistui 26. kesäkuuta 1903.
Palvelus.
Alus palveli Venäjän–Japanin sodassa osallistuen Port Arthurin, Keltaisenmeren ja Tsushiman meritaisteluihin.
Alus upposi 24. marraskuuta 1911 ajettuaan karille Matoyanlahdella Mien prefektuurissa. Se poistettiin alusluettelosta 28. joulukuuta. Aluksen hylky romutettiin 1. elokuuta 1926.
Fanjunkarsin torppa

Fanjunkarsin torppa oli Siuntiossa sijainnut sotilastorppa, jossa Suomen kansalliskirjailija Aleksis Kivi asui vuosina 1864–1871 mamselli Charlotta Lönnqvistin luona. Kivi kirjoitti Fanjunkarsissa huomattavan osan tuotannostaan, mukaan lukien pääteoksensa "Seitsemän veljestä" kolmeen kertaan. Alkuperäinen rakennus on purettu, mutta samalla paikalla on nykyään vuonna 2006 valmistunut kopio siitä.
Historia.
Lönnqvist oli perinyt Sjundbyn kartanon mailla sijainneen torpan vanhemmiltaan, Jonas ja Maria Lönnqvistiltä. Asiakirjoissa torpan nimi oli Bruses, mutta sitä kutsuttiin Fanjunkarsiksi, sillä Jonas Lönnqvist oli ollut Ruotsin armeijassa lipunkantaja eli faanjunkkari (). Torppa sijaitsi nykyisen Siuntion kuntakeskuksen, Siuntion asemanseudun alueella Billskogintien ja Kuninkaantien risteyksessä. Rakennus oli torpaksi suuri, sadan neliömetrin kokoinen. Laajennusten jälkeen siihen kuului sali, keittiö, kaksi kamaria ja kaksi eteistä.
Mamselli Lönnqvist kuoli vuonna 1891. Fanjunkarsin torppa toimi myöhemmin yksityisasuntona ja alakouluna. Vuonna 1934 se muutettiin Siuntion kotiseutumuseoksi ja Aleksis Kiven huone entisöitiin 1860-luvun asuun. Vuonna 1944 Fanjunkars jäi Neuvostoliitolle luovutetulle Porkkalan vuokra-alueelle. Poistuessaan suomalaiset jättivät oveen venäjänkielisen vetoomuksen, jossa toivottiin rakennusta pidettävän hyvässä kunnossa sen historiallisen arvon vuoksi. Jossain vaiheessa vuokra-aikana neuvostoliittolaiset kuitenkin purkivat sen kivijalkaa myöten, virallisen selityksen mukaan koska se oli näköesteenä rajavyöhykkeellä. Hirret mahdollisesti kuljetettiin Neuvostoliittoon tai käytettiin polttopuina.
Vuonna 2002 Siuntion kunta, seurakunnat, kotiseutuyhdistys ja paikallinen Säästöpankkisäätiö perustivat yhdessä Pro Fanjunkars -säätiön, jonka tarkoituksena oli rakentaa alkuperäiselle paikalle näköiskopio puretusta torpasta. Hanke sai taloudellista tukea muun muassa Suomen Kulttuurirahastolta ja Svenska Kulturfondenilta sekä yksityisiltä lahjoittajilta. Merkittävimmät rahoittajat olivat Säästöpankkisäätiö Siuntio ja Pomoväst, jonka kautta projektille myönnettiin rahaa Euroopan unionin maaseudun kehittämisprojekti Leaderistä. Uusi Fanjunkars rakennettiin talkootyönä vuosina 2003–2006, ja sen vihki pääministeri Matti Vanhanen Aleksis Kiven päivänä 10. lokakuuta 2006.
Fanjunkarsin puisto.
Fanjunkarsin ympärillä sijaitsee puistoalue. Siuntion kunta alkoi kehittämään puistoa vuonna 2024 Maria Ilvosen Aalto-yliopiston maisema-arkkitehtuurin maisterintutkinnon diplomityön avuin. Ilvosen diplomityö sisältää kehitys- ja hoitosuunnitelman Fanjunkarsin piha-alueelle.
Puistoon on lisäksi tulossa Charlotta Lönnqvistiä esittävä muistomerkki. Toukokuussa 2025 paljastettiin Sjundby traditionsföreningin järjestämän taidekilpailun voittajaksi Iida Nurminen. Nurmisen voittotyö on luonnollisen kokoinen graniittipaadella istuvaa Charlotta Lönnqvistiä edustava pronssinen patsas. Vierellään Lönnqvistillä on hanhi. Suunnitelmien mukaisesti muistomerkki tullaan paljastamaan 12. toukokuuta 2027.
Murasame (1902)

Murasame () oli keisarillisen Japanin laivaston vuonna 1903 valmistunut Harusame-luokan torpedovenehävittäjä, joka myytiin romutettavaksi 14. helmikuuta 1926. 
Valmistus.
Alus tilattiin 1900 osana vuoden 1894 kymmenvuotisohjelmaa Yokosukan laivastontelakalta, missä köli laskettiin 20. maaliskuuta 1902. Alus laskettiin vesille saman vuoden lopulla 29. marraskuuta ja valmistui 7. heinäkuuta 1903.
Palvelus.
Alus osallistui Venäjän–Japanin sodassa Port Arthurin, Keltaisenmeren ja Tsushiman meritaisteluihin.
"Murasame" luokiteltiin 28. elokuuta 1912 kolmannen luokan hävittäjäksi, ja se poistettiin ensilinjan tehtävistä. Ensimmäisen maailmansodan alkaessa alus palautettiin palvelukseen. Se muutettiin apumiinanraivaajaksi 1. huhtikuuta 1922, ja alus poistettiin palveluksesta tasan vuotta myöhemmin. Se myytiin romutettavaksi 14. helmikuuta 1926.
Hayatori (1903)

Hayatori () oli keisarillisen Japanin laivaston vuonna 1903 valmistunut Harusame-luokan torpedovenehävittäjä, joka upposi osuttuaan miinaan 3. syyskuuta 1904. 
Valmistus.
Alus tilattiin 1900 osana vuoden 1894 kymmenvuotisohjelmaa Yokosukan laivastontelakalta, missä köli laskettiin 15. huhtikuuta 1902. Alus laskettiin vesille 12. maaliskuuta 1903 ja valmistui puolisen vuotta myöhemmin 24. elokuuta.
Palvelus.
Alus osallistui Venäjän–Japanin sotaan. Se osui miinaan 3. syyskuuta 1904 Port Arthurin edustalla. Alus poistettiin alusluettelosta 15. kesäkuuta 1905.
Asagiri (1903)

Asagiri () oli keisarillisen Japanin laivaston vuonna 1903 valmistunut Harusame-luokan torpedovenehävittäjä, joka myytiin romutettavaksi 14. helmikuuta 1926. 
Valmistus.
Alus tilattiin 1900 osana vuoden 1894 kymmenvuotisohjelmaa Yokosukan laivastontelakalta, missä köli laskettiin 15. huhtikuuta 1902. Alus laskettiin vesille tasan vuotta myöhemmin 15. huhtikuuta 1903 ja valmistui puolisen vuotta myöhemmin 18. syyskuuta.
Palvelus.
Alus palveli Venäjän–Japanin sodassa osallistuen Port Arthurin, Keltaisenmeren ja Tsushiman meritaisteluihin.
"Asagiri" luokiteltiin 28. elokuuta 1912 kolmannen luokan hävittäjäksi, ja se poistettiin ensilinjan tehtävistä. Ensimmäisen maailmansodan alkaessa alus palautettiin palvelukseen. Se muutettiin apumiinanraivaajaksi 1. huhtikuuta 1922, ja alus poistettiin palveluksesta tasan vuotta myöhemmin. Se myytiin romutettavaksi 14. helmikuuta 1926.
Mel &amp; Kim

Mel &amp; Kim oli 1980-luvun jälkipuoliskolla vaikuttanut brittiläinen dance pop -duo. Sen muodostivat Lontoosta kotoisin olleet jamaikalaistaustaiset sisarukset Melanie (11. heinäkuuta 1966 – 18. tammikuuta 1990) ja Kim (s. 28. elokuuta 1961) Appleby. Heidän tuottajanaan toimi Stock Aitken Waterman -kolmikko.
Mel &amp; Kim julkaisi yhden albumin vuonna 1987. Sitä myytiin maailmanlaajuisesti yli kolme miljoonaa kappaletta, ja levy ilmestyi vielä kaksi vuotta myöhemmin uudelleenmiksattuna. Kaksikon suurin hitti oli single "Respectable""," joka nousi listaykköseksi muun muassa Britanniassa, Länsi-Saksassa ja Suomessa. Se ylsi ykkössijalle myös Yhdysvalloissa Billboardin kokoamalla dance-listalla.
Duo lopetti toimintansa Melin vakavan sairauden myötä. Paraganglioomasta kärsinyt Melanie Appleby kuoli keuhkokuumeeseen 23-vuotiaana tammikuussa 1990. Kim Appleby on jatkanut uraansa sisarensa kuoleman jälkeenkin.
Everybody Votes Channel

Everybody Votes Channel on Wiin Wii Menussa sijaitseva sovellusohjelma, joka antaa käyttäjille mahdollisuuden äänestää yksinkertaisissa mielipidetiedusteluissa sekä vertailla mielipiteitä ystävien, perheiden tai muiden äänestäjien kesken ympäri maapalloa.
"Everybody Votes Channel" julkaistiin 13. helmikuuta 2007. Sen julkaisu tuli yllätyksenä, koska Nintendo ei tehnyt mitään ilmoituksia koskien sitä, ennen kuin se oli ladattavissa. Se on tällä hetkellä vapaasti ladattavissa Wii Channelissä sijaitsevassa Wii Shop Channel-ostoskanavassa.
Port Authority Trans-Hudson

Port Authority Trans-Hudson eli PATH on pohjoisen New Jerseyn ja Manhattanin alueella toimiva lähiliikennejärjestelmä . Sitä liikennöi Port Authority of New York and New Jersey. Järjestelmän kokonaispituus on 22,2 kilometriä: tähän kuuluu neljä linjaa, joiden varrella on yhteensä 13 asemaa. Vuonna 2011 sillä oli keskimäärin noin 259 100 käyttäjää joka päivä. Nykyisin järjestelmä on auki ympäri vuorokauden, joskin osa linjoista pidetään yön hiljaisimpina tunteina suljettuina.
Port Authority Trans-Hudson avattiin 25. helmikuuta 1908. Järjestelmää liikennöi alkujaan Hudson and Manhattan Railroad -niminen yhtiö, joka rakennutti 1900-luvun alussa ensimmäiset rautatietunnelit Hudson-joen ali Manhattanin kohdalla. Yhtiön ajauduttua vararikkoon Port Authority -virasto otti linjat hallintaansa vuonna 1962.
Viihdekeskus Minna

Viihdekeskus Minna on kauppa- ja viihdekeskus Kuopion torin läheisyydessä. Carlson-konsernin rakennuttaman viihdekeskuksen katuosoite on Ajurinkatu 16. Keskuksessa on muun muassa Finnkinon Scala-elokuvateatteri, K-Market, Burger5-ravintola sekä Liikuntakeskus Kunnonsali. Keskuksen pinta-ala on noin 9 000 neliömetriä. Keskuksen design on moderni ja avoin. Viihdekeskus Minna avattiin alun perin nimellä IsoCee perjantaina 17.5.2013.
Vuonna 2014 Carlson myi silloisen IsoCeen julkisen alan eläkerahoituslaitos Kevalle. Kauppahinnaksi uutisoitiin 18,8 miljoonaa euroa. Ostajalla oli ennestään omistuksessaan jo viereinen Kauppakeskus Minna.
Alue.
Viihdekeskus Minna sijaitsee Kuopion ydinkeskustassa aivan torin ja keskustan muiden kauppakeskusten ja tavaratalojen lähellä. Matkaa keskuksesta Kuopion torille on noin 300 metriä.
Wii Shop Channel

Wii Shop Channel oli Wiille julkaistu digitaalisen jakelun verkkokauppa, joka antoi käyttäjien ladata Virtual Console ja WiiWare-pelejä sekä uusia kanavia. Sisällön lataamiseen käytettiin Wii Points -pisteitä. Kanava julkaistiin Wii-konsolin kanssa vuonna 2006. 
Nintendo sulki tuen 30. tammikuuta 2019. Palvelun korvaa Nintendo eShop Nintendo Switch ja Nintendo 3DS -alustoilla.
Tanner Glass

Tanner Glass (s. 29. marraskuuta 1983 Regina, Saskatchewan, Kanada) on kanadalainen uransa päättänyt jääkiekkoilija, pelipaikaltaan vasen laitahyökkääjä. Florida Panthers varasi Glassin 265. pelaajana .
Ura.
Glass pelasi kauden 2001–2002 BCHL:n Penticton Panthersissa. Seuraavalla kaudella hän pelasi sekä Penticton Panthersissa että saman sarjan Nanaimo Clippersissä. Kaudeksi 2003–2004 Glass siirtyi NCAA:n Dartmouth Collegeen, jossa pelasi yhteensä neljä kautta. Toiseksi viimeisellä kaudellaan 2005–2006 hän oli joukkueen varakapteeni.
Glass pelasi kauden 2006–2007 aikana myös neljä ottelua hänet vuonna 2003 NHL:ään varanneen Florida Panthersin farmijoukkueessa AHL:n Rochester Americansissa. Kaudella 2007–2008 hän debytoi NHL:ssä 12. marraskuuta 2007 Carolina Hurricanesia vastaan. Ensimmäisen NHL-maalinsa Glass teki 22. tammikuuta 2008 Ottawa Senatorsia vastaan. Hän pelasi kauden aikana NHL:ssä 41 ottelua ja AHL:ssä 43 ottelua. Kaudella 2008–2009 Glass pelasi NHL:ssä vain kolme ottelua ja AHL:ssä 44 ottelua.
Kaudeksi 2009–2010 Glass siirtyi Vancouver Canucksiin, jossa pelasi myös kauden 2010–2011. Hän pääsi kummallakin kaudella pelaamaan myös pudotuspelejä. Kauden 2011–2012 Glass pelasi Winnipeg Jetsissä, josta siirtyi kaudeksi 2012–2013 Pittsburgh Penguinsiin. Pelattuaan Penguinsissa myös kauden 2013–2014 hän siirtyi New York Rangersiin.
Svenska lantbruksproducenternas centralförbund

Svenska lantbruksproducenternas centralförbund SLC rf () on suomalainen ruotsinkielinen maanviljelijöiden etujärjestö. Se on suomenkielisen Maa- ja metsätaloustuottajain keskusliiton (MTK) sisarjärjestö, joka toimii ruotsinkielisillä rannikkoalueilla. 
SLC:llä on noin 13 000 jäsentä ja neljä alueellista liittoa: Österbottens svenska producentförbund (ÖSP), Nylands svenska producentförbund (NSP), Åbolands svenska lantbruksproducentförbund (ÅSP) ja Ålands producentförbund (ÅPF). Lisäksi siihen kuuluu kolme alueellista metsänomistajien liittoa. Keskusjärjestön tarkoitus on valvoa ruotsinkielisen maaseudun taloudellisia, sosiaalisia ja kulttuurisia etuja. Sillä on yhteinen Brysselin edustusto MTK:n ja Pellervo-Seuran kanssa. SLC julkaisee "Landsbygdens Folk" -lehteä.
Suomen ensimmäinen ruotsinkielinen maataloustuottajien järjestö Allmogeförbundet perustettiin vuonna 1925 Uudellamaalla. SLC:n perustivat edellämainitut neljä maakunnallista liittoa joulukuussa 1945.
Fernando Vázquez

Fernando Vázquez Pena (s. 24. lokakuuta 1954 O Pino, Espanja) on espanjalainen jalkapallovalmentaja. 
Valmentajaura.
Vázquez valmensi vuosien 1994–2004 aikana useita eri espanjalaisseuroja, joista suurin osa pelasi maan korkeimmalla sarjatasolla Primera Divisiónissa. Kauden 2004–2005 päätteeksi hänen toimiessaan Celta Vigon käskyttäjänä, joukkue nousi pääsarjaan ja jatkoi nousuaan myös kaudella 2005–2006 korkeimmalla sarjatasolla sijoittuen lopulta kuudenneksi, mikä oikeutti UEFA Cup -paikkaan.
Hänet erotettiin vigolaisseuran päävalmentajan paikalta 9. huhtikuuta 2007 paikallisvastustaja Deportivo La Coruñalle hävityn paikallistaiston jälkeen. Valmentaessaan vielä Celtaa, hän otti vastuulleen myös epävirallisen Galician jalkapallomaajoukkueen vetovastuun yhdessä pitkäaikaisen Deportivo-luotsi Arsenio Iglesiasin kanssa.
11. helmikuuta 2013 Vázquez siirtyi Deportivo La Coruñan päävalmentajaksi, oltuaan lähes kuusi vuotta pois seuravalmennustehtävistä. Vázquez korvasi tehtävästä erotetun Domingos Paciêncian ja hänestä tuli näin jo joukkueen kauden kolmas päävalmentaja. Vázquezin johdolla Deportivo sijoittui Segunda Divisiónissa toiseksi ja nousi takaisin pääsarjatasolle. Kauden jälkeen Deportivo teki Vázquezin kanssa kaksivuotisen jatkosopimuksen. Hän sai kuitenkin yllättäen potkut heinäkuun alussa.
Ördög

Ördög on pakanallinen piru unkarilaisessa mytologiassa. 
Kristinuskossa Ördög samaistetaan piruun. Usein hänet kuvataan faunin kaltaisena hännäkkäänä, sarvekkaana ja pukinsorkkaisena olentona. Ördög liikkuu usein alamaailmassa tai helvetissä (pokol). Kun hän oleskelee ylämaailmassa hän esiintyy kettuna, tummana liekkinä tai perinteisenä unkarilaisena tummasilmäisenä paimenena.
Milano – San Remo 2013

Milano – San Remo 2013 oli järjestyksessään 104. maantiepyöräilyn Milano – San Remo -kilpailu. Se käytiin 298 kilometrin reitillä Milanosta San Remoon 17. maaliskuuta 2013. 46 kilometrin osuus Ovadasta Arenzanoon jätettiin kuitenkin ajamatta huonojen olosuhteiden vuoksi. Kilpailu kuului UCI World Touriin..
Gerald Ciolek voitti kilpailun oltuaan paras seitsemän ajajan loppukirissä ennen Peter Sagania ja Fabian Cancellaraa.
Osallistuneet joukkueet.
Kilpailussa olivat mukana seuraavat 25 joukkuetta:
Mii Contest Channel

Mii Contest Channel (Pohjois-Amerikassa Check Mii Out Channel ja espanjankielisissä maissa Miirame) oli Wiille julkaistu sovellusohjelma, joka antoi pelaajien jakaa digitaalisia avatareja, Mii-hahmoja, ja laittaa niitä kilpailuihin. Se julkaistiin maailmanlaajuisesti 11. marraskuuta 2007. Se oli ilmaiseksi ladattavissa Wii Menussa olevasta Wii Shop Channel-kanavasta. Palvelu lakkautettiin kesäkuussa 2013.
Rimminjärvi (Kuhmoinen, Myllykylä)

Rimminjärvi on Pirkanmaalla Kuhmoisissa sijaitseva järvi.
Maantietoa.
Järven pinta-ala on 4,4 hehtaaria ja se on 450 metriä pitkä ja 150 metriä leveä. Se sijaitsee seututie 325 ja Lummennen välissä ja se on Kukasjärven laskuojan Myllypuron läpivirtausjärvi, joka laskee Lummennen Rimminlahteen. Siinä ei ole kartan mukaan saaria. Järven rantaviivan pituus on 1,1 kilometriä ja sen rannat kuuluvat Myllykylän asukkaiden elinpiiriin.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Kukkian reitin valuma-alueeseen (35.78), jonka Vesijaon valuma-alueeseen (35.784) järvi kuuluu. Siihen laskee Myllypuron lisäksi pohjoisesta oja, jonka valuma-alueella sijaitsevat Mustajärven ja Katajajärvi, ja toinen metsämaan kuivatusoja kaakosta. Järven vedenpinnan korkeus on 114,1 metriä mpy, mikä on sama kuin Lummenneellä, johon Rimminjärvi laskee.
Historiaa.
Kalmbergin kartastossa vuodelta 1855–1856 Myllypuron mutkassa sijaitsi Rimi-niminen talo ja purossa oli yläjuoksulla vesimylly. Vuoden 1965 peruskartassa ei järven rannalle ollut rakennettu vapaa-ajan asuntoja. Järven pohjoisrantaan johti uudelta ohikulkutieltä lyhyt tie. Seuraavassa vuoden 1985 kartassa laskuojan yli johti silta ja pohjoisrannalle oli rakennettu tie, jonka varressa sijaitsi ensimmäinen vapaa-ajan asunto.
Vacansoleil-DCM

Vacansoleil-DCM oli alankomaalainen UCI Pro -tason maantiepyöräilyn ammattilaistalli. Se perustettiin P3 Transfer-Batavus -tallin pohjalta kaudeksi 2009. Tallin pääsponsori oli leirintälomapalveluja tarjoava Vacansoleil. Tallin toiminta loppui kauden 2013 jälkeen. 
Tallin pyöräilijöistä Thomas De Gendt sijoittui kolmanneksi Italian ympäriajossa 2012. Marco Marcato voitti samana vuonna Pariisi–Tours-klassikon.
"Tilanne 16. maaliskuuta 2013
Pietarin palatsit

Pietarin palatsit on kirja, jossa esitellään kaikki Pietarin kaupungin keskeisimmät palatsit, joihin lukeutuu myös joitain entisten aatelisten yksityisiä palatseja. Suurin osa esitellyistä palatseista on yleisölle avoimia, ja kirjaan on merkitty niiden aukioloaikoja. Kirjan on kirjoittanut Kaarina Kaurinkoski.
Teoksessa on yhdeksän lukua ja lopussa henkilöhakemisto.
Donkki (lehti)

Donkki oli kristillinen 7–12-vuotiaille lapsille suunnattu harraste- ja raamatunlukulehti. Lehti sisälsi raamattuaiheisten tarinoiden lisäksi palstoja harrastuksiin, ystävyyteen, askarteluun ja kokkaukseen liittyen. Lehdessä tutustuttiin Raamattuun seikkailevien kaverusten Sakun, Ruutin ja Donkki-aasin kanssa. Lehti keskittyi kristillisen uskon perusasioihin. Sitä jaettiin myös ilmaiseksi Kansanlähetyksen piirijärjestöjen toimistoilla. Lehti lakkautettiin Kansanlähetyksen talousvaikeuksien myötä keväällä 2024.
Raamatunlukijain Liiton kautta Donkin taustajärjestöinä oli 21 jäsenjärjestöä herätysliikkeistä ja vapaista suunnista. Lehden päätoimittaja oli Aleksi Soininen.
The Psycho Season

The Psycho Season on vuonna 2010 perustettu oululainen synkkää rockia soittava yhtye. Musiikki on sekoitus grungea, heavy metalia ja stoner rockia. 
Yhtye aloitti keikkailun kesällä 2012. Vuoteen 2017 mennessä The Psycho Season oli julkaissut kaksi demoa, yhden EP:n, yhden LP:n ja singlen. The Psycho Season on myös julkaissut musiikkivideot kappaleista ”Down” ja "Preposterous War".
Yvonne Gräsbeck

Dagny Helena Yvonne Gräsbeck-Mountassir (10. helmikuuta 1960 Turku – 22. lokakuuta 2008 Helsinki) oli suomalainen sopraanolaulaja. Gräsbeck opiskeli musiikkia muun muassa Turun Musiikkiopistossa ja Sibelius-Akatemiassa, josta hän valmistui musiikin maisteriksi vuonna 1997. Gräsbeckin opettajia olivat Liisa Linko-Malmio ja Anita Välkki. Hän opiskeli myös kitaransoitoa.
Yvonne Gräsbeckin oopperarooleihin kuuluivat "Carmenin" Micaëla ja "La bohèmen" Musetta. Helsingin Kaupunginteatterin ohjelmistossa 1980-luvun lopulla olleessa "Kuinka äkäpussi kesytetään" -näytelmässä Gräsbeck lauloi ja soitti kitaraa
Gräsbeck tuli toiseksi Suomen euroviisukarsinnassa 1979 Lasse Mirschin kirjoittamalla laululla ”Hyvästi ystäväin”.
Yvonne Gräsbeckin isä oli säveltäjä Gottfrid Gräsbeck, ja viulisti Manfred Gräsbeck ja pianisti Folke Gräsbeck ovat hänen veljiään.
The One That Got Away

”The One That Got Away” on kappale yhdysvaltalaisen laulaja-lauluntekijän Katy Perryn toiselta studioalbumilta "Teenage Dream". Kappale julkaistiin kuudentena singlenä albumilta 4. lokakuuta 2011.
Kappaleen ovat tuottaneet Dr. Luke ja Max Martin ja kirjoittaneet Katy Perry, Dr. Luke sekä Max Martin. Musiikkivideon kappaleeseen on ohjannut Floria Sigismondi.
Pietari (matkaopas)

Pietari () on kovakantinen matkaopaskirja Pietarista. Pikaopas on yhteenveto kaupungin suosituimmista nähtävyyksistä ja tarkoitettu auttamaan matkailijaa paikan päällä. Oppaassa käsitellään kaupungin ympäristöä ja kaupunginosia ja annetaan käytännön neuvoja. Opas kuuluu WSOY:n Taskuopas-sarjan kaupunkikirjoihin.
Kalle Sognnes

Karl Sognnes eli Kalle Sognnes (1945 Bergen – 29. elokuuta 2019) oli norjalainen arkeologi, joka toimi professorina Trondheimissa Norjan teknis-luonnontieteellisellä yliopistossa (NTNU). Hän tuli tunnetuksi kirjoituksistaan norjalaisista kalliomaalauksista ja -piirroksista.
Varnhemin luostarikirkko

Varnhemin luostarikirkko () on Ruotsissa Skaran kunnassa entisen Varnhemin luostarin yhteydessä sijaitseva kirkko. Sisterssiläiset rakensivat sen vuonna 1150. Kirkko paloi melkein kokonaan vuonna 1234, mutta se rakennettiin uudestaan. Birger-jaarli on haudattu kirkkoon.
Kaupan liitto

Kaupan liitto on suomalainen kaupan alan edunvalvontajärjestö, joka aloitti toimintansa vuonna 2005 kun Kaupan Keskusliitto ja Kaupan Työnantajaliitto yhdistyivät. Liiton tavoitteena on kaupan alan yritysten toimintaedellytysten kehittäminen ja elinkeino- ja työnantajaeduista huolehtiminen.
Liiton jäsenenä on noin 1600 yritystä ja 18 jäsenliittoa tai kumppanuusyhdistystä. Kaupan liiton jäsenet ovat samalla myös Elinkeinoelämän keskusliiton (EK) jäseniä. Jäsenyritykset toimivat vähittäis- ja tukkukaupassa ja edustavat päivittäistavara- ja erikoiskaupan, teknisen kaupan sekä autokaupan toimialoja.
Kaupan liitto neuvottelee työnantajajärjestönä kaupan alan työehtosopimukset, ratkaisee työriitoja, palvelee jäseniään työsuhdeasioissa ja järjestää koulutusta. Lisäksi liitto huolehtii kaupan alan edunvalvonnasta ja vaikuttamisesta sekä välittää päättäjille tietoa kaupan alan tilanteesta ja tarpeista sekä merkityksestä yhteiskunnassa. Liitto tuottaa tutkimuksia ja selvityksiä päätöksenteon ja jäsenten toiminnan tueksi.
Kaupan liiton hallituksen puheenjohtajana toimii Jorma Rauhala (Keskon pääjohtaja) ja varapuheenjohtajana Hannu Krook (SOK:n pääjohtaja). Liiton toimitusjohtaja on Kari Luoto. Liiton keskustoimisto sijaitsee Helsingissä osoitteessa Eteläranta 10.
Norris Bowden

Robert Norris Bowden (13. elokuuta 1926 North York, Ontario – 9. huhtikuuta 1991 North York, Ontario) oli kanadalainen taitoluistelija. Hän sai parinsa Frances Dafoen kanssa hopeaa vuoden 1956 talviolympialaisissa Cortina d'Ampezzossa. Hän kilpaili myös talviolympialaisissa 1952 Oslossa jääden pariluistelussa viidennelle sijalle. Bowden ja Dafoe voittivat yhdessä myös kaksi taitoluistelun maailmanmestaruutta (1954, 1955) ja saivat maailmanmestaruuskilpailuissa kaksi hopeaa (1953, 1956).
Bowden saavutti menestystä myös yksinluistelijana. Hän toimi luistelu-uransa jälkeen muun muassa tuomarina kilpailuissa. Hänellä oli Master of Business Administration -tutkinto, ja hän työskenteli vakuutusmeklarina. Hän oli perustamassa Toronton Centennial Infant and Child Centreä ja toimi sen puheenjohtajana. Bowden pääsi Canadian Sports Hall of Fameen, Canadian Olympic Hall of Fameen ja Skate Canada Hall of Fameen. Hän kuoli 64-vuotiaana sydänsairauteen.
Lenzerheide

Lenzerheide (, , virallisesti "Lenzerheide/Lai") on kesä- ja talviurheilukeskus Itä-Sveitsissä, Graubündenin kantonissa, Vaz/Obervazin kunnassa. Lenzerheide on ollut tunnettu lomapaikka 1800-luvun lopulta alkaen. Lenzerheiden ja Valbellan kylät muodostavat yhtenäisen alueen, mutta Lenzerheide on yleisemmin markkinoinnissa käytetty nimi koko alueelle.
Talviurheilukeskus.
Talviurheilukeskukseksi Lenzerheide on kehittynyt 1930-luvulta alkaen. Lenzerheidessa on järjestetty alppihiihdon maailmancupin kilpailuja 1990-luvulta alkaen.
Maantiede.
Lenzerheide sijaitsee noin 15 kilometriä Churista etelään, noin 1 500 metrin korkeudessa. 
Liikenne.
Churista Tiefencastelin kautta Italiaan kulkeva päätie 3 () kulkee Lenzerheiden läpi. Lenzerheiden kautta on postiautoreittejä Churista Tiefencastelin kautta Sankt Moritziin, Davosiin ja Bivioon sekä Vaz/Obervazin kuntakeskukseen.
Armas Luukko

Armas Luukko (4. lokakuuta 1908 Kuortane – 4. toukokuuta 1993 Espoo) oli suomalainen historioitsija, vuodesta 1954 Helsingin yliopiston Suomen historian ylimääräinen professori.
Aiheesta muualla.
Armas Luukon lehtiartikkeleita:
Diavolezza

Diavolezza on vuori ja talviurheilukeskus Kaakkois-Sveitsissä, Graubündenin kantonissa, Pontresinan kunnassa, noin 20 kilometriä Sankt Moritzista kaakkoon.
Talviurheilukeskukseksi Diavolezza on kehittynyt 1950-luvulta alkaen, kun vuorelle (2 973 m mpy.) rakennettiin vuonna 1956 köysiratayhteys. Diavolezzan köysiradan ala-asema on Berninan laaksossa noin 5 kilometriä Berninasolasta luoteeseen, 2 100 metrin korkeudessa. Graubündenin korkeimmat vuoret, muun muassa Piz Bernina ja Piz Palü, sijaitsevat Diavolezzan välittömässä läheisyydessä, eteläpuolella.
Liikenneyhteydet.
Rhätische Bahnin Berninan radalla on "Bernina Diavolezzan" seisake. Diavolezzaan on linja-autoyhteys Sankt Moritzista, Pontresinasta, Poschiavosta ja Livignosta. Köysiratayhteys on toiminnassa koko vuoden lukuun ottamatta noin kahden kuukauden taukoa loka-joulukuulla. Ala-aseman ohitse kulkee myös valtakunnallinen päätie nro 29, jonka varressa on köysiradan pysäköintialueet.
Afrovenator

Afrovenator ("Afrikkalainen metsästäjä") oli dinosaurussuku, joka eli 164-159 miljoonaa vuotta sitten jurakaudella. "Afrovenatorit" olivat muiden teropodien tapaan lihansyöjiä, ja ne olivat sukua megalosaurukselle.
Fossiilit.
"Afrovenatorista" on löydetty vain yksi luuranko, mutta se on hyvin säilynyt. Se on löydetty Nigeristä, Afrikasta vuonna 1993. Luurangosta puuttuu alaleuka, kallon osia, joitakin selkänikamia, joitakin kylkiluita sekä lantion osia. Etu- ja takaraajat ovat lähes täydellisessä kunnossa. Luurangon rakenteesta on voitu päätellä, että "Afrovenator" on ollut kevytrakenteinen ja siten myös nopealiikkeinen saalistaja.
Koko ja ulkonäkö.
"Afrovenatorin" pituus oli noin 7-9 metriä. Paino on tuntematon, mutta sen on arvioitu olleen noin 1-1,8 tonnia. "Afrovenatorin" pää oli suuri ja pitkä. Sen leuat olivat vahvat ja alaleuassa oli 14 hammasta. Raajat olivat hoikat. Eturaajoissa oli kummassakin kolme sormea jotka kaikki sisälsivät yhden terävän kynnen. Näitä kynsiä "Afrovenator" on varmasti käyttänyt saalistuksessa ja tarttunut niillä uhriinsa.
"Afrovenatorin" reisiluut olivat sääriluita pidemmät. Tämä merkitsee sitä että "Afrovenator" ei pystynyt juoksemaan kovaa mutta kuitenkin kohtalaista vauhtia. Eturaajat olivat selvästi takaraajoja lyhyemmät. Häntä oli tanakka ja paksu.
Elinympäristö.
Ennen "Afrovenatorin" elinaikaa Afrikka kuului suurmanner Pangeaan. Irrottuaan Pangeasta Afrikassa on ollut suuria vesistöjä ja ruohomaita, joiden läheisyydessä "Afrovenator" on elellyt.
Ravinto.
"Afrovenator" on todennäköisesti syönyt liskoja ja muita dinosauruksia.
Kinidiini

Kinidiini (C20H24N2O2) on niin kutsuttuihin kiina-alkaloideihin kuuluva alkaloidi. Yhdistettä käytetään sydämen rytmihäiriöiden hoitoon. Kinidiini on kiniinin stereoisomeeri.
Kinidiini on WHO:n listalla yhteiskunnalle tärkeimmistä lääkkeistä.
Esiintyminen ja ominaisuudet.
Kinidiiniä esiintyy "Cinchona officinalis" -matarakasvissa ja useissa muissa "Cinchona"-suvun kasveissa. Yhdistettä eristetään kasveista ja otetaan talteen kiniinin eristyksen yhteydessä. Sitä voidaan myös valmistaa isomeroimalla kinidiinistä. Kinidiinin ominaiskiertokyky on trikloorimetaanissa +230° ja etanolissa +212°. Yhdisteen rakenne sisältää kaksi emäksistä typpiatomia, yhden kinoliinirenkaassa ja toisen kinuklidiinirenkaassa. Näistä kinuklidiinirenkaan typpiatomi on emäksisempi. Kinidiini liukenee vain vähän veteen, mutta paremmin orgaanisiin liuottimiin, kuten etanoliin tai trikloorimetaaniin.
Vaikutusmekanismi.
Kinidiini salpaa natriumkanavia ja estää kaliumionien ulosvirtausta. Yhdiste vaikuttaa myös sinussolmukkeisiin ja tahdistussoluihin pidentämällä aktiopotentiaalia. Kinidiini aiheuttaa QT-ajan ja PQ-ajan pidentymistä. Kinidiini metaboloituu 2-hydroksikinidiiniksi, jonka vaikutukset ovat samanlaiset kuin kinidiinin. Kinidiiniä käytetään erityisesti eteisvärinän hoitamisessa. Yhdistettä käytetään usein suolamuodossa, tyypillisesti joko kinidiiniglukonaattina tai -sulfaattina.
Kinidiinillä on myös malarialoisioita tappavia vaikutuksia, mutta se ei ole yhtä tehokas kuin kiniini.
Sivuvaikutukset.
Kinidiini pidentää QT-aikaa, mikä voi johtaa niin kutsuttuun kääntyvien kärkien takykardiaan. Yleisiä sivuvaikutuksia ovat pahoinvointi, ripuli ja ruokahalun menettäminen. Kinidiini voi aiheuttaa myös allergisia oireita, korvien soimista, muita kuulo- ja näköhäiriöitä ja pääkipua. Kinidiinimyrkytyksen (kinkonismi eli kiniinialkaloidimyrkytys) hoito on samankaltaista kuin kiniinimyrkytyksessäkin.
Falklandinkettu

 
Falklandinkettu ("Dusicyon australis") on sukupuuttoon kuollut koiraeläin. Nisäkäsnimistötoimikunnan ehdotus sen uudeksi nimeksi on falklandinkoira. Paikalliset käyttivät siitä nimitystä ”warrah”. Lajia esiintyi vain Falklandinsaarilla, mistä se hävisi vuonna 1876.
Historia.
Laji tunnetaan pääasiassa Charles Darwinin kuvausten perusteella. Sillä oli kellanruskea turkki ja valkoinen hännänpää. Falklandinketun ruokavalio on vielä hämärän peitossa, mutta se saattoi saalistaa hanhia, pingviinejä sekä hyönteisiä ja asua koloissa. Darwinin vieraillessa saarilla vuonna 1833 kettu oli jo harvinainen. Falklandinkettua metsästettiin turkkinsa takia ja koska se uhkasi paikallisten lampaita. Kettu ei osannut pelätä ihmistä eikä voinut piiloutua puuttomilla saarilla.
Sukulaissuhteet.
Falklandinketun kallon piirteiden erikoisen yhdistelmän perusteella lajin on arveltu olevan sukua koirille ("Canis"), eteläamerikanketuille ("Lycalopex") ja ravunsyöjäketulle ("Cerdocyon thous"). 2000-luvulla tehdyt DNA-analyysit ovat kuitenkin osoittaneet, että falklandinketun lähin elossa oleva sukulainen on harjasusi ("Chrysocyon brachyurus"). Falklandinketun ja harjasuden kehityslinjat erkanivat toisistaan arviolta 6,7 miljoonaa vuotta sitten. Sukupuuttoon kuollut "Dusicyon avus" saattoi olla vielä läheisempää sukua falklandinketulle.
Alkuperä.
Nykyään Falklandinsaaria erottaa Etelä-Amerikasta 460 km leveä salmi eivätkä saaret ole olleet yhteydessä mantereeseen edes jääkausien aikana, mikä herättää kysymyksiä, miten laji on päätynyt saarille. Jääkauden aikana Falklandinsaarten ja Etelä-Amerikan välinen salmi oli kuitenkin paljon kapeampi, kapeimmillaan vain noin 20 km, ja saattoi jäätyä kokonaan kylminä talvina. Koska falkandinkettujen edeltäjät olivat tottuneet etsimään ruokaa meren rannoilta, niillä oli paremmat mahdollisuudet kulkea jäätä pitkin saarille kuin muilla maanisäkkäillä.
Centro Niemeyer

Centro Niemeyer (koko nimeltään Centro Cultural Internacional Oscar Niemeyer, tunnetaan myös nimellä El Niemeyer) on brasilialaisen arkkitehdin Oscar Niemeyerin suunnittelema kulttuurikeskus ja kansainvälinen kulttuurihanke, joka sijaitsee Avilésissa Asturian maakunnassa Espanjassa. Se vihittiin käyttöön 26. toukokuuta 2011.
Keskus rakennettiin keskelle sataman teollisuusaluetta, mutta sen ympäristöön on suunniteltu suuria muutoksia.
Keskuksen rakentamiseen on liittynyt talousepäselvyyksiä, ja yhdeksän kuukautta avaamisen jälkeen se suljettiin.
Ferribyn veneet

Ferribyn veneet käsittävät kolme pronssikautista venettä, jotka on löydetty Englannin itärannikolta Pohjois-Ferribystä Yorkshiressä. Ferribyn veneet ovat limilaitaisia veneitä, joiden laudat on sidottu punoksilla yhteen. Nämä veneet ovat varhaisimpia tunnettuja eurooppalaisia veneitä. 
Löydöt.
Ensimmäisenä vuonna 1937 löydetty Ferribyn vene 1 on parhaiten säilynyt. Alus on litteäpohjainen, 15 metriä pitkä ja 2,35 metriä leveä. Pohjan muodostaa kolme tammilankkua, ja sivuissa on myös kolme lankkua. Laudat on sovittu urilla toisiinsa. Sisäpuolelle oli kiinnitetty sauman peittävä soiro, ja se sekä sivulaudat on sidottu toisiinsa marjakuusipunoksin. Tilkitsemiseen oli käytetty sammalta. Pohjassa oli hakapalkit, jotka kiinnitettiin lovitetuilla palikoilla. Aluksessa on tilaa 18 melojalle, ja sen valmistusajankohdaksi on radiohiiliajoituksen avulla saatu aikaväli 1880-1680 eaa.
Noin 55 metriä ylävirtaan ensimmäisestä veneestä löydettiin vuonna 1940 Ferribyn vene 2. Se on ajoitettu välille 1940-1720 eaa. Kolmas vene löydettiin vuonna 1963, ja se on ajoitettu välille 2030-1780 eaa. Ensimmäinen vene kaivettiin esille vuonna 1946, mutta se jouduttiin paloittelemaan siirtoa varten. Veneet ovat esillä National Maritime Museumissa Greenwichissä. Ferribyn veneestä 1 on tehty myös rekonstruktio Cornwallin National Maritime Museumissa.
Automaattiset vakauttajat

Taloustieteessä automaattiset vakauttajat, joskus myös automaattiset stabilisaattorit, tarkoittavat valtion budjetin meno- ja tuloeriä jotka liikkuvat suhdannevaihteluihin nähden vastasyklisesti. Nopean talouskasvun aikaan valtion verotulokertymät kasvavat nopeasti ja työttömyysturva ym. sosiaalimenot laskevat, jolloin yksityinen sektori menettää tuloja ja joutuu yhä suuremman verokuorman maksajaksi. 
Taloustaantumassa tapahtuu päinvastainen ilmiö: valtion verotulot laskevat ja sen maksamat sosiaaliturvamenot nousevat jolloin valtio tukee yksityissektorin tuloja entistä enemmän omilla budjettimenoillaan ja rasittaa sitä entistä vähemmän veroillaan. Näin automaattiset vakauttajat toimivat kansantaloudessa suhdannevaihteluita tasaavana voimana.
Klasipruuki

Klasipruuki () on Porin 89. kaupunginosa. Alue on kaavoitettu omakotitaloasumiseen ja sen rakennuskanta koostuu pääosin 2010-luvun lopulla sekä 2020-luvun alussa rakennetuista taloista. Klasipruuki sijaitsee Länsi-Porissa, sen viereiset kaupunginosat ovat Paratiisinmäki ja Tuorsniemi. Peltoaukeiden takana on kaakossa Liikastenmäki ja lännessä Leppäkorpi.
Carl Johan Lindeqvist

Carl Johan Lindeqvist (6. lokakuuta 1834 Padasjoki – 19. maaliskuuta 1900 Helsinki) oli suomalainen opettaja ja klassisten kielten asiantuntija, joka sai professorin arvon. 
Lindeqvistin vanhemmat olivat kirkkoherra, filosofian tohtori Jakob Johan Lindeqvist ja Vilhelmina Lagerblad ja puoliso vuodesta 1861 Fanny Augusta Charlotta Lagerblad (k. 1917). Lindeqvist valmistui filosofian kandidaatiksi 1858 ja toimi sitten Helsingin yksityislyseon latinan ja kreikan opettajana vuoteen 1862, jolloin hän sai apurahan ulkomaan vierailuun valmistuakseen perustettavaksi suunnitellun normaalikoulun opettajaksi. Hänet valittiin tämän myöhemmin ruotsalaiseksi lyseoksi nimetyn koulun ensimmäiseksi klassisten kielten yliopettajaksi 1864, missä tehtävässä hän toimi kuolemaansa saakka. Koulun rehtorina Lindeqvist toimi vuodesta 1895. Hän julkaisi joukon oppikirjoja, kuten "Latinsk elementarbok I-II" (1871–1873), joka ilmestyi myös suomeksi (1874–1875) ja jonka kolmannen ruotsalaisen painoksen Lindeqvist toimitti itse suomeksi 1890. Tunnetuksi tuli myös Lindeqvistin teos "Kreikan kielioppi" (1881), joka julkaistiin suomeksi ja ruotsiksi. Siinä käytettiin ensimmäistä kertaa hyväksi vertailevan kielitieteen tuloksia. Lindeqvist toimi vt. sijaiskanslerin sihteerinä vuodesta 1897, papiston sihteerinä valtiopäivillä 1872–1891 sekä kirkolliskokouksen sihteerinä 1886. Professorin arvo hänelle myönnettiin vuonna 1889.
Bertel Långhjelm

Curt Bertel Casimir Långhjelm (4. kesäkuuta 1903 Helsinki – 16. helmikuuta 1987 Helsinki) oli suomalainen teollisuusjohtaja, koulutukseltaan diplomi-insinööri. Hän sai vuorineuvoksen arvon 1962.
Långhjelm oli Wärtsilä-yhtymän apulaispääjohtaja 1951–1961, pääjohtaja 1962–1970, Suomen Metalliteollisuusyhdistyksen puheenjohtaja 1957–1959 ja Suomen Teollisuusliiton puheenjohtaja vuodesta 1960. Wärtsilän hallituksen varajäsen hän oli 1954–1955, jäsen 1956–1976 ja puheenjohtaja 1969–1976.
Freddy Cannon

Freddy Cannon (oikealta nimeltään Frederick Anthony Picariello Jr., s. 4. joulukuuta 1940) on yhdysvaltalainen rock and roll -laulaja, jonka suurimmat menestyskappaleet ovat ”Tallahassee Lassie” (1959), ”Way Down Yonder in New Orleans” (1959) ja ”Palisades Park” (1962).
Elämä ja ura.
Cannon työskenteli nuorena rekkakuskina kuten isänsäkin. Hän saavutti aluksi paikallista menestystä oman yhtyeensä Freddy Karmon &amp; the Hurricanes kanssa. Hänen äitinsä kirjoitti sanat lauluun ”Rock and Roll Baby”, jonka nimi muuttui myöhemmin muotoon ”Tallahassee Lassie”. Laulu ei aluksi kiinnostanut levy-yhtiöitä joille sitä tarjottiin, mutta yksi Swan Recordsin omistajista, Dick Clark, kuuli kappaleen ja piti sitä julkaisemisen arvoisena, jos sovitusta parenneltaisiin muun muassa kättentaputuksin ja voimistamalla bassorummun ääntä. Yhtiö julkaisi levyn, se menestyi aluksi paikallisesti ja myöhemmin myös muualla Yhdysvalloissa ja Britanniassakin. Levy-yhtiön pyynnöstä taiteilijanimi vaihtui muotoon Freddy Cannon.
Cannon jatkoi levyttämistä ja sai muutaman vielä muutaman hitin 1960-luvulla. Parhaiten menestyivät kappaleet ”Abigail Beecher” (1964), ”Action” (1965) ja ””The Dedication Song” (1966). Hän on jatkanut levyttämistä ja esiintymistä vielä 2000-luvullakin.
Punia

Punia on kylä eteläisessä Liettuassa, Alytusin kunnallispiirissa, Alytusin läänissä. Vuonna 2001 kylässä asui 809 asukasta. Kylä mainittiin ensimmäisen kerran vuonna 1382.
Tunnettu nähtävyys Puniassa on Margirisin kukkula, joka on 30 metriä korkea. Niemen-joen mutkassa sijaitsevalla kukkulalla on väitetty sijainneen legendoissa esiintynyt keskiaikainen Pilėnain linnoitus, jonka Saksalainen ritarikunta tuhosi vuonna 1336.
Yli-Iin suuralue

Yli-Iin suuralue on Oulun kaupungin suuralue. Se muodostettiin 1. tammikuuta 2013, kun Yli-Iin kunta lakkautettiin ja liitettiin osaksi Oulun kaupunkia. Suuralue muodostuu entisen Yli-Iin kunnan alueesta. Suuralueella asuu noin 1 500 ihmistä. Yli-Ii on Oulun suuralueista pohjoisin.
Vatikaanin pommitus

Vatikaanin pommitukset tapahtuivat toisessa maailmansodassa 5. marraskuuta 1943 ja 1. maaliskuuta 1944. Kyseiset hyökkäykset olivat ainoat Vatikaaniin tehdyt iskut toisen maailmansodan aikana.
Taustaa.
Vatikaani oli ollut puolueeton koko sodan ajan. Kaupunki oli myös julistettu avoimeksi kaupungiksi vuoden 1943 elokuussa. Puolueettomuutensa vuoksi liittoutuneiden ja akselivaltojen pommittajille oli annettu käsky olla hyökkäämättä kaupunkiin Rooman pommitusten aikana. Tilanne kuitenkin muuttui kaksi kuukautta ennen pommitusta, kun Italian kuningaskunta allekirjoitti aselevon liittoutuneiden kanssa, mihin Natsi-Saksa vastasi nopeasti miehittämällä Rooman ja muodosti kuninkaallisen hallituksen tilalle diktaattori Benito Mussolinin hallitseman Salòn tasavallan (RSI).
Vaikutukset.
Vuoden 1943 pommitus alkoi 5. marraskuuta, kun Viterbosta lähtenyt italialainen Savoia-Marchetti SM.79 lentokone lensi kaupungin yli pudottaen viisi pommia Pietarinkirkkoon. Kaupunkiin pudotetusta viidestä pommista neljä aiheuttivat räjähtäessään vahinkoja Pietarinkirkolle. Kirkosta rikkoutui useita ikkunoita ja mosaiikkeja tuhoutui. Samalla myös Vatikaanin rautatie- ja vedenjakelujärjestelmät vahingoittuivat. Toinen pommitus tapahtui kaupungin laitamilla 1. maaliskuuta 1944, jolloin pommit osuivat Palazzo del Sant’Uffizion toimistorakennukseen surmaten yhden työntekijän, mutta arvokkaat taideteokset säilyivät suuremmilta vaurioilta.
Tulkintoja.
Alun perin brittiläis-amerikkalaisen lentokoneen uskottiin pudottaneen pommit kaupunkiin vahingossa. Vuoden 1943 pommituksen jälkeen, mm. sen ajan Dallasin ja Kansasin roomalaiskatolisten osastojen piispat Joseph Lynch ja Edwin O’Hara puolustelivat iskua sanoen, että pyhiin paikkoihin ei isketty ja pitivät hyökkäystä tarpeellisena akselivaltojen kukistamiseksi. Vuonna 2010 Vatikaanin arkiston italialaisten lehtien valokuvien ja dokumenttien tutkimuksista saatiin selville, että pommitusten tarkoituksena oli tuhota kaupungissa sijaitseva radioasema. Fasistit olivat vakuuttuneita siitä, että Vatikaanin radio lähetti sodan aikana koodattuja viestejä liittoutuneille. Vuoden 1943 hyökkäyksen oli suunnitellut johtava italialainen fasistipoliitikko Roberto Farinacci, joka toivoi pommituksen pysyvän RSI:n laskevan suosion vuoksi nimettömänä. Vahingot iskusta voi nähdä edelleen, mutta sitä ei ole opastettu millään tavalla. Vuoden 1944 pommitus on tulkittu mahdolliseksi lento-onnettomuuden aiheuttaneeksi virheeksi, minkä seurauksena pommit putosivat vaurioituneesta koneesta Vatikaanin raja-alueelle.
Kira Ivanova

Kira Valentinovna Ivanova (; 10. tammikuuta 1963 Moskova – 18. joulukuuta 2001 Moskova) oli venäläinen taitoluistelija. Hän sai pronssia yksinluistelussa vuoden 1984 talviolympialaisissa Sarajevossa. Hän osallistui myös talviolympialaisiin 1980 Lake Placidissa ja 1988 Calgaryssa.
Taitoluistelun maailmanmestaruuskilpailuissa Ivanova sai ainoana mitalinaan hopeaa vuonna 1985. Hän sai hopeaa myös neljissä perättäisissä Euroopan-mestaruuskilpailuissa vuosina 1985–1988. 1980-luvun alussa neuvostoliittolaiset asettivat Ivanovan joksikin aikaa kansainväliseen kilpailukieltoon. Tämä johtui muun muassa hänen alkoholin väärinkäytöstään, ailahtelevaisesta julkisesta esiintymisestään sekä myrskyisästä ammatillisesta ja romanttisesta suhteestaan valmentajaansa Vladimir Kovaljoviin.
Ivanova lopetti uransa vuonna 1988. Yrityksistä huolimatta hän ei toipunut alkoholiongelmastaan. Hän kuoli tuntemattomaksi jääneen tekijän puukottamana asunnossaan 38-vuotiaana.
Jyvälahti

Jyvälahti (myös "Jyvöälahti", ) on autioitunut kylä Karjalan tasavallan Kalevalan piirin Luusalmen kunnassa Venäjällä. Se sijaitsee Ylä-Kuittijärven Kotilahden rannalla 15 kilometriä Uhtualta lounaaseen.
Jyvälahden kylä mainitaan Repolan pogostan valvontakirjassa vuonna 1679, jolloin siellä oli neljä taloa. Vuonna 1905 se kuului Uhtuan volostin eli kunnan Jyvälahden kyläkuntaan. Kuudenkymmenen kahden talon ja 231 asukkaan Jyvälahti oli Uhtuan kunnan toiseksi suurin kylä, jossa oli kirkko, koulu ja kyytiasema.
1920-luvulla perustettiin Uhtuan piirin Jyvälahden kyläneuvosto, johon vuonna 1933 kuuluivat myös Alajärven ja Enonsuun kylät. Kyläneuvoston alueella oli 484 asukasta, joista 443 oli karjalaisia, 22 suomalaisia ja 18 venäläisiä. Jyvälahden kylässä oli 228 asukasta. Sen kylänosia olivat Lampela, Lunta, Mantšo, Portahat, Suuriniemi, Tiilikkälä, Tuopää, Vaara ja Venaho. Toisen maailmansodan jälkeen Jyvälahti liitettiin Uhtuan kyläneuvostoon. Nykyään siellä on vain kesäasutusta.
Jyvälahdessa kävivät muun muassa A. J. Sjögren ja Elias Lönnrot, mutta runokylänä se ei ollut merkittävä. Se on jäänyt kulttuurihistoriaan ennen kaikkea I. K. Inhan vuonna 1894 ottamien valokuvien ansiosta. Nykyään Jyvälahti on yksi rakennuskannaltaan ja maisemiltaan parhaiten säilyneistä Vienan Karjalan kylistä. Virallisesti sillä on historiallisen asutuksen status. Rakennusmuistomerkkeihin kuuluvat 1800-luvun puolivälissä pystytetty tsasouna, kaksi vanhaa asuintaloa ja aitta. Kylän lähellä on kivikautisia asuinpaikkoja.
Luka (kappale)

Luka on yhdysvaltalaisen laulajan Suzanne Vegan kirjoittama ja esittämä, hänen "Solitude Standing" -albumiltaan vuonna 1987 julkaistu single. Siitä tuli Yhdysvalloissa hänen menestynein hittinsä, joka ylsi kolmannelle sijalle Billboard Hot 100 -listalla. Suomessa single nousi virallisen listan sijalle 21. Vega teki kappaleesta myös espanjankielisen version, joka sisällytettiin singleen.
Laulussa Luka-niminen lapsi kertoo omalla tavallaan kokemastaan kotiväkivallasta. Eräs kriitikko totesi laulun iloisen sävyn kuvaavan lapsen omaa vähättelyä asian suhteen tai jopa koko asian kieltämistä. Suzanne Vega sai idean lauluun samassa kerrostalossa asuneesta 9-vuotiaasta Luka-pojasta, joka ei kuitenkaan hänen mukaansa ollut perheväkivallan uhri. Vegan manageri Ron Fierstein ehdotti laulun julkaisemista singlenä, mutta laulaja itse ei uskonut alkuunkaan rankan aiheen menestymismahdollisuuksiin.
Musiikkivideo.
Musiikkivideon ohjasivat Michael Patterson ja Candice Reckinge. Sitä kuvattiin yli kolmen päivän ajan New York Cityssä. Videolla esiintyvää Lukaa näytteli Jason Cerbone.
Bristol Bombay

Bristol Bombay (Type 130) on brittiläinen pommituslentokone. Lentokone oli kaksimoottorinen ja kaksoissivuvakaimellinen kiinteälaskutelineinen ylätaso. Se suunniteltiin vuonna 1931 spesifikaatioon C.26/31 perustuen. Toisen maailmansodan puhjetessa konetyyppi oli jo vanhentunut. 
Moottorit olivat Bristol Pegasus XXII -tyypin tähtimoottoreita, ja kukin 1 010 hevosvoiman (753 kW) tehoinen. Moottori oli yksirivinen ja 9-sylinterinen. Koneen huippunopeus oli 309 km/h, lentomatkan maksimi 3 589 km ja lakikorkeus 7 620 m. Puolustusaseille oli neljä erillistä ampumoa, joissa kussakin yksi 0,303 (7,7 mm) kaliiperin konekivääri. Pommikuorman enimmäismäärä oli 907 kg (2 000 lbs). 
Bombay-konetyyppiä käytettiin myös lentokuljetuksiin. Koneita tilattiin vain 50 kappaletta, ja ne palvelivat etupäässä Pohjois-Afrikan ja Välimeren, sekä Lähi-idän sotanäyttämöillä.
Scream &amp; Shout

"Scream &amp; Shout" on yhdysvaltalaisen rap-artistin will.i.amin neljännen studioalbumin "#willpowerin" kappale, jolla esiintyy myös Britney Spears. Kappaleen ovat tehneet will.i.am, Jeff Martens ja Jean Baptiste, ja sen tuotti Martens salanimellä Lazy Jay. "Scream &amp; Shout" julkaistiin "#willpowerin" kolmantena singlenä, joka ensiesitettiin Yhdysvalloissa radiosoitossa 19. marraskuuta 2012. Single lähetettiin Yhdysvalloissa CHR:ään Interscope Recordsin kautta 27. marraskuuta 2012. "Scream &amp; Shout" on nopeatempoinen dancepopkappale, jonka sanoitus kertoo hauskanpidosta illanvietossa. Kappale interpoloi "Britney, bitch" -samplea, jota käytettiin Spearsin vuonna 2007 julkaistussa "Gimme More" -kappaleessa.
Tribadismi

Tribadismi on seksiasento ja kahden naisen välinen yhdyntä, jossa kaksi hieroo sukuelimiään joko vastakkain tai jotain muuta ruumiinosaa (pois lukien suuta) vasten.
Maataloustieteen historia

Maataloustiede alkoi nykyaikaisessa mielessä 1700-luvulla. Englantilainen keksijä Jethro Tull teki tuolloin vuoroviljelyn kokeiluja ja maatalouskoneiden prototyyppejä. Hänen tutkimuksensa otettiin innostuneesti vastaan Britanniassa, ja ne suorastaan mullistivat viljelymenetelmät Britanniassa.
Elintarviketeollisuuden alalla tutkimuksen ensi askelet otettiin 1800-luvun alussa, kun Saksassa perustettiin sokerijuurikastehdas.
1840-luvulla tehtiin lannoitetutkimuksia sekä Britanniassa että Saksassa. Viljelijät olivat jo vuosisatojen ajan tienneet, että maa tarvitsee lannoitusta, mutta ei tiedetty, miksi maa viljeltäessä köyhtyi. Kokeilemalla huomattiin joidenkin aineiden lisäävän kasvua, mutta sama aine ei tehonnut aina. 1700-luvun lopussa tehtiin useita tieteellisiä tutkimuksia, joissa löydettiin yhteys typen ja maan tuottoisuuden välillä, mutta ei tiedetty, miten typpeä saisi maahan.
1830-luvulla keksittiin, että linnun uloste eli guano on tehokas aine viljavuuden lisäämisessä. Sitä alettiin koota merilintujen pesimäpaikoilta esimerkiksi Perusta. Guanon käyttö vei pohjan aikaisemmin kukoistaneelta makkikaupalta, jonka myötä kaupunkien ihmisulosteet saatiin lisäämään peltojen viljavuutta. Guanovaihe ei toisaalta kestänyt kauan, sillä suurisuuntainen guanon kerääminen tyhjensi lintusaaret tästä aineesta. Tällöin pulmaan saatiin tieteellinen ratkaisu brittiläiseltä maanomistajalta John Bennet Lawesilta.
Lawes teki vuodesta 1840 alkaen kokeita luujauholannoitteilla perustamallaan Rothampstead Experimental Station -nimisellä koetilalla. Hän havaitsi, että luujauho lisäsi kasvua tietyillä maalajeilla, mutta ei kaikilla. Lawes tarkkaili myös kotieläinten ruokintaa eri ruokavalioilla ja tämän vaikutusta lantaan ja edelleen viljavuuteen. Lisäämällä luujauhoon mineraalifosfaattia hän sai aikaan keinolannoitteen, jota hän nimitti superfosfaatiksi. Sen valmistamiseen perustettiin tehdas Thames-joen varteen.
Samanaikaisesti (1820-luvulta alkaen) saksalainen kemisti Justus von Liebig julkaisi ratkaisevat tiedot kasvinviljelyn ja maaperän ravinnepitoisuuden suhteista. Tämä synnytti maatalouskemian ja uudenaikaisen maanviljelyn, joka perustui väkilannoitteiden käyttöön ja maaperätutkimuksiin.
1900-luvun alussa löydettiin uudelleen munkki Gregor Mendelin 1800-luvulla tekemät tutkimukset perinnöllisyydestä. Tämän seurauksena kasvin- ja eläinjalostus muuttui tieteelliseksi. Ranskalaisen Louis Pasteurin tutkimukset mikro-organismeista edistivät 1860-luvulta alkaen esimerkiksi pilaantumisen torjuntaa.